CELEX: 52017PC0119
Language: hu
Date: 2017-02-28
Title: Javaslat A TANÁCS HATÁROZATA a kábítószerek és pszichotrop anyagok tiltott kereskedelme elleni ENSZ-egyezmény I. táblázatában található anyagjegyzék kiegészítése tekintetében a Kábítószer-bizottság 60. ülésszakán az Európai Unió nevében képviselendő álláspontról

EURÓPAI BIZOTTSÁG
            Brüsszel, 2017.2.28.
            COM(2017) 119 final
            2017/0049(NLE)
            Javaslat
            A TANÁCS HATÁROZATA
            a kábítószerek és pszichotrop anyagok tiltott kereskedelme elleni ENSZ-egyezmény I. táblázatában található anyagjegyzék kiegészítése tekintetében a Kábítószer-bizottság 60. ülésszakán az Európai Unió nevében képviselendő álláspontról 
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               A Kábítószer-bizottság (CND) a Nemzetközi Kábítószer-ellenőrző Szerv (INCB) ajánlásai alapján rendszeresen módosítja a kábítószerek és pszichotrop anyagok tiltott kereskedelme elleni, 1988. évi ENSZ-egyezményt (a továbbiakban: az 1988. évi ENSZ-egyezmény) mellékletében foglalt anyagok jegyzékét.
            
            
               Az EU részes fele az 1988. évi ENSZ-egyezménynek
                  1
                azon kérdéseket illetően, amelyek az egyezmény 12. cikkének hatálya alá tartoznak. A 12. cikk a kábítószerek és pszichotrop anyagok tiltott előállítására gyakran felhasznált anyagokkal (az ún. kábítószer-prekurzorokkal) foglalkozik. 
            
            
               A Kábítószer-bizottság az ENSZ Gazdasági és Szociális Tanácsának (ECOSOC) bizottsága, amelynek feladat- és jogkörét többek között az 1988. évi ENSZ-egyezmény határozza meg. A bizottságot ENSZ-tagállamok alkotják, amelyek közül a Gazdasági és Szociális Tanács választ ki 53-at. Jelenleg 12 EU-tagállam rendelkezik szavazati joggal a Kábítószer-bizottságban
                  2
               , ahol az Uniónak megfigyelői státusza van. 
            
            
               A Nemzetközi Kábítószer-ellenőrző Szerv (INCB) 2017. február 1-jei ajánlása szerint az 1988. évi ENSZ-egyezmény I. táblázatát két további anyaggal kell kiegészíteni, mégpedig a 4-anilino-N-fenetilpiperidinnel (ANPP) és az N-fenetil-4-piperidonnal (NPP).
            
            
               Az 1988. évi ENSZ-egyezmény táblázatainak változtatásai közvetlen hatást gyakorolnak a kábítószer-prekurzorok ellenőrzésével kapcsolatos uniós jog tárgyi hatályára, mivel az 1988. évi ENSZ-egyezmény táblázataiba felvett új anyagokat az uniós jogban is rögzíteni kell
                  3
               . A Bizottság e célra felhatalmazáson alapuló jogi aktusokat fogadhat el.
            
            
               Azokat az üléseket, amikor a Kábítószer-bizottságnak az anyagok jegyzékéről kell döntenie, a tagállamoknak kell előkészíteniük, tanácsi közös álláspont kialakítása révén. Az Unió megfigyelői státuszából adódó korlátozások miatt ezt az álláspontot a Kábítószer-bizottságban jelenleg tagsággal rendelkező tagállamoknak kell képviselniük, amelyek a bizottságban együttesen, az Unió érdekében járnak el. Az Európai Unió a Kábítószer-bizottságban csupán megfigyelői státusszal rendelkezik, tehát a szavazásokban nem vesz részt.
            
            
               Ezért a Bizottság javaslatot tesz a Kábítószer-bizottság 2017. március 13–17. között Bécsben megrendezésre kerülő 60. ülésszakán az Európai Unió nevében az 1988. évi ENSZ-egyezményben szereplő anyagok jegyzékével kapcsolatban elfogadandó álláspontra.  
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  E javaslat jogalapja az Európai Unió működéséről szóló szerződés (a továbbiakban: EUMSZ) 218. cikkének (9) bekezdésével összefüggésben értelmezett 207. cikke.
               
               
                  A kábítószer-prekurzorok jegyzékbe foglalása az ezekkel az anyagokkal folytatott kereskedelem nyomon követése céljából a közös kereskedelempolitikával összefüggő kérdésnek minősül, amellyel kapcsolatban az EUMSZ 207. cikkének (3) bekezdése megállapítja, hogy ha egy vagy több országgal vagy nemzetközi szervezettel kell megállapodásokat megtárgyalni és megkötni, a 218. cikk rendelkezéseit kell alkalmazni, ugyanezen cikk különös rendelkezéseire is figyelemmel.
               
            
            
               Az EUMSZ 218. cikkének (9) bekezdése attól függetlenül alkalmazandó, hogy az Unió tagja-e a szóban forgó szervnek, vagy részes fele-e az adott megállapodásnak. A Kábítószer-bizottság e cikk értelmében véve „megállapodás által létrehozott szerv”, mivel konkrét feladatkörét az 1988. évi ENSZ-egyezmény alapján állapították meg. 
            
            
               A Kábítószer-bizottság jegyzékbevételi határozatai az EUMSZ 218. cikkének (9) bekezdése értelmében vett „joghatással bíró jogi aktusok”. Az 1988. évi ENSZ-egyezmény szerint a Kábítószer-bizottság határozatai automatikusan kötelező erejűek, kivéve, ha valamelyik fél a vonatkozó határidőn belül a határozat felülvizsgálata iránti kérelmet nyújt be a Gazdasági és Szociális Tanácshoz
                  4
               . A Gazdasági és Szociális Tanácsnak az ügyre vonatkozó határozatai jogerősek. 
            
            
               
                  •
                        Szubszidiaritás
               
            
            
               Tárgytalan.
            
            
               
                  •
                        Arányosság
               
            
         
         
            
               
                  A javaslat arányos, és nem haladja meg a célkitűzések eléréséhez szükséges mértéket, mivel az az uniós szinten aggályos új kábítószer-prekurzorokra vonatkozik.
               
            
            
               •A jogi aktus típusának megválasztása
            
            
               
                  Az EUMSZ 218. cikkének (9) bekezdése a nemzetközi megállapodások által létrehozott testületekben képviselendő uniós álláspontok kialakítására tanácsi határozat alkalmazását írja elő.
               
            
            
               2017/0049 (NLE)
            
            
               Javaslat
            
            
               A TANÁCS HATÁROZATA
            
            
               a kábítószerek és pszichotrop anyagok tiltott kereskedelme elleni ENSZ-egyezmény I. táblázatában található anyagjegyzék kiegészítése tekintetében a Kábítószer-bizottság 60. ülésszakán az Európai Unió nevében képviselendő álláspontról 
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 218. cikke (9) bekezdésével összefüggésben értelmezett 207. cikkére,
            
            
               tekintettel az Európai Bizottság javaslatára,
            
            
               mivel:
            
            
               (1)A kábítószerek és pszichotrop anyagok tiltott kereskedelme elleni, 1988. évi ENSZ-egyezménynek (a továbbiakban: egyezmény) az Unió nevében történő megkötésére a 90/611/EGK tanácsi határozat
                  5
                révén került sor; az egyezmény 1990. november 11-én lépett hatályba. 
            
            
               (2)Az egyezmény 12. cikkének (2)–(7) bekezdése alapján az egyezmény azon táblázatai, amelyek a kábítószer-prekurzorokat tartalmazzák, további anyagokkal egészíthetők ki.
            
            
               (3)A Kábítószer-bizottság 2017. március 13–17. között Bécsben megrendezésre kerülő 60. ülésszakán várhatóan az egyezmény I. táblázatának két új anyaggal való kiegészítéséről fog határozni. 
            
            
               (4)Az Unió megfigyelői státusszal rendelkezik a Kábítószer-bizottságban, amelyben jelenleg 12 EU-tagállam szavazati joggal rendelkező tag. Mivel az egyezmény I. táblázatának új anyagokkal való kiegészítéséről hozott határozatok az Unió kizárólagos hatáskörébe tartoznak, a Tanácsnak fel kell hatalmaznia a tagállamokat az egyezmény I. táblázatában található anyagjegyzék kiegészítésével kapcsolatos uniós álláspont képviseletére.
            
            
               (5)
                     A Nemzetközi Kábítószer-ellenőrző Szerv által végzett értékelés szerint a két anyagot, a 4-anilino-N-fenetilpiperidint (ANPP) és az N-fenetil-4-piperidont (NPP) gyakran használják a fentanil tiltott előállítására, és ezek az anyagok rendkívül alkalmasak a fentanil és többféle fentanilanalóg tiltott előállítására is, melyek igen erős szintetikus opioidok. Elegendő bizonyíték áll rendelkezésre a tekintetben, hogy a fentanil és a fentanilanalógok tiltott gyártása olyan nagyságrendű és annyira elterjedt, hogy az már komoly közegészségügyi és társadalmi problémának minősül, ami indokolttá teszi ezen anyagok nemzetközi ellenőrzés alá vonását.
            
            
               (6)
                     A Nemzetközi Kábítószer-ellenőrző Szerv 2017. február 1-jén ennek megfelelően olyan ajánlást intézett a Bizottsághoz, miszerint az egyezmény I. táblázatába fel kell venni az ANPP-t és az NPP-t is.
            
            
            
            
               (7)
                     A tiltott gyártásból származó fentanil és fentanilanalógok bizonyos tagállamokban jelentős közegészségügyi  és társadalmi problémát okoznak. 
            
         
         
            
               (8)Ezért az uniós tagállamoknak azt az álláspontot kell képviselniük a Kábítószer-bizottságban, hogy az ANPP és az NPP is kerüljön be az egyezmény I. táblázatába.
            
            
            
               ELFOGADTA EZT A HATÁROZATOT: 
            
            
               1. cikk
            
            
               A Kábítószer-bizottság 2017. március 13–17-i 60. ülésszakán a tagállamok által az Unió nevében képviselendő álláspont a következő:
            
            
               a 4-anilino-N-fenetilpiperidint (ANPP) és az N-fenetil-4-piperidont (NPP) fel kell venni az egyezmény I. táblázatába.
            
            
               Az álláspontot a Kábítószer-bizottságban tagsággal rendelkező tagállamoknak kell képviselniük, és együttesen kell eljárniuk.
            
            
               2. cikk 
            
            
               Ennek a határozatnak a tagállamok a címzettjei. 
            
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  A Tanács határozata (1990. október 22.) az Egyesült Nemzetek Szervezete keretében a kábítószerek és pszichotrop anyagok tiltott kereskedelme elleni egyezménynek az Európai Gazdasági Közösség részéről történő megkötéséről.
               
               
                  
                     (2)
                  Ausztria, Belgium, a Cseh Köztársaság, az Egyesült Királyság, Franciaország, Hollandia, Horvátország, Magyarország, Németország, Olaszország, Spanyolország, Szlovákia.
               
               
                  
                     (3)
                  A TANÁCS 111/2005/EK RENDELETE (2004. december 22.) a kábítószer-prekurzoroknak az Unió és harmadik országok közötti kereskedelme nyomon követésére vonatkozó szabályok megállapításáról (HL L 22., 2005.1.26., 1. o.), valamint az EURÓPAI PARLAMENT ÉS A TANÁCS 273/2004/EK RENDELETE (2004. február 11.) a kábítószer-prekurzorokról (HL L 47., 2004.2.18., 1. o.).
               
               
                  
                     (4)
                  Lásd az 1988. évi ENSZ-egyezmény 12. cikkének (7) bekezdését.
               
               
                  
                     (5)
                  A Tanács határozata (1990. október 22.) az Egyesült Nemzetek Szervezete keretében a kábítószerek és pszichotrop anyagok tiltott kereskedelme elleni egyezménynek az Európai Gazdasági Közösség részéről történő megkötéséről (HL L 326., 1990.11.24., 56. o.).